## El Consell autoritza un conveni de l’IVC amb l’Institut de la Cinematografia per a gestionar 960.000 euros en ajudes al sector audiovisual en valencià

*** Este import es destina a ajudes a la producció, distribució, exhibició i promoció de projectes cinematogràfics
* L’IVC destina este any 6,7 milions d’euros a la producció audiovisual a través de subvencions que inclouen el valencià com a criteri de valoració**

El Consell ha autoritzat un conveni de col·laboració pel qual l’Institut Valencià de Cultura (IVC) rep 958.151 euros de l’Institut de la Cinematografia i de les Arts Audiovisuals (ICAA), dependent del Ministeri de Cultura, per a impulsar la indústria cinematogràfica i audiovisual en valencià.

Estes ajudes gestionades per l’IVC tenen com a fi donar suport, a través de subvencions directes o en concurrència competitiva, a la producció, distribució, exhibició i promoció de l’audiovisual en valencià, així com a la realització d’actuacions de promoció del sector per part del mateix Institut Valencià de Cultura.

Per a fer-ho, l’IVC convoca anualment les ajudes a la producció audiovisual, per un total de 6,7 milions d’euros, que inclouen com un dels seus criteris de valoració la promoció de l’ús del valencià tant en llargmetratges i curtmetratges de ficció, documental i animació, així com en sèries televisives.

Així, les bases reguladores d’estes ajudes atorguen punts addicionals als projectes que es presenten íntegrament o majoritàriament en valencià. De fet, hi ha línies específiques d’ajudes per a produccions en valencià tant en ficció com en documental.

Fecha: 26/11/2025